Ukraina Qrimga elektr energiyasi yetkazib berishni ikki baravar qisqartirdi

Qrim bosh vaziri birinchi o‘rinbosari Rustam Temirgaliyevning “Qriminform” agentligiga bergan ma’lumotiga ko‘ra, Ukraina mazkur yarimorolga berilayotgan elektr energiyasi hajmini 50 foizga qisqartirgan. Shu sababli Qrimda obyektlarni elektr tizimidan rejali tarzda uzib turish ishlari olib borilmoqda, deb yozadi “RIA Novosti”.

Yarimorolda elektr energiyasini ishlab chiqarish va taqsimlash ishlari bilan shug‘ullanuvchi “Qrimenergo” kompaniyasi matbuot xizmati esa bu borada sal boshqacha ma’lumot bermoqda. Unga ko‘ra, Qrimda elektr energiyasi ta’minotidagi uzilishlar Ukrainaning “Ukrenergo” davlat kompaniyasiga qarashli ikkita elektr uzatish tarmog‘idagi avariya holati sababli yuzaga kelmoqda.
Temirgaliyevning so‘zlariga ko‘ra, “Qrim energiya tizimlari”da quvvat pasayganidan keyin yarimorolda obyektlarni elektr tarmog‘idan rejali tarzda ajratib turish ishlari olib borilmoqda. “Hozirda Qrimning deyarli 30 foiziga tok yetkazib berilmayapti, ammo energiya ta’minotida hali yana pasayish bo‘lishi mumkin. Agar bizga yetkazib berilayotgan elektr energiyasining qolgan yarmini ham uzib qo‘yishsa, unda vaziyat yanada murakkablashadi”, – deydi u.
Shu bilan birga, bosh vazir o‘rinbosarining qo‘shimcha qilishicha, Qrim Kiyevning bunday yo‘l tutishiga avvaldan tayyor turgan edi va shu sababli elektr ta’minotidagi kamayishga mos ravishda tezkorlik bilan choralar ko‘rdi. Uning so‘zlariga ko‘ra, yarimorolda hozirda 900 ga yaqin ko‘chma dizel-generator moslamasi mavjud. Ular kasalxonalarni, suv ta’minotidagi muhim nasos stansiyalarini hamda bu ishlarni muvofiqlashtirib boruvchi hukumat idoralarini elektr energiyasi bilan ta’minlab turibdi.
“Simferopol, Sevastopol va Kerchdagi uchta issiqlik elektr stansiyalari odatdagi rejimda ishlamoqda. Tabiiyki, zaruratga qarab ular to‘la quvvat bilan ishlatiladi”, – deya qo‘shimcha qildi Temirgaliyev. Uning aytishicha, hatto Ukraina elektr energiyasi yetkazib berishni butkul to‘xtatib qo‘ygan taqdirda ham, Qrim bu boradagi asosiy muammolarni bir yarim oy muddatda hal eta oladi.